‘‘জঙ্গলমহলের মানুষের কাছে যান এবং কথা বলুন। ওঁরাই আপনাদের বলে দেবে, ভারতী ঘোষ কে? ওঁরাই আপনাকে বলে দেবে ২০১১ থেকে ২০১৭ পর্যন্ত মাওবাদী প্রভাবিত অঞ্চলগুলোতে কী কী ঘটেছে।’’
চাকরি থেকে ইস্তফা দেওয়ার পরে এই প্রথম সরব আইপিএস ভারতী ঘোষ। মমতা বন্দ্যোপাধ্যায়ের ‘প্রিয়’ বলে পরিচিত ভারতীকে সবং উপনির্বাচনের ফল ঘোষণার পরে পরেই গত ২৫ ডিসেম্বর রাতে পশ্চিম মেদিনীপুর জেলা থেকে সরিয়ে দেওয়া হয়। 
ব্যারাকপুরে রাজ্য সশস্ত্র পুলিশের তৃতীয় ব্যাটেলিয়নের কম্যান্ডিং অফিসারের পদে বদলি করা হয় ভারতীকে। তিনি সেই পদে যোগ না দিয়ে চাকরিতে ইস্তফা দেন। রাজ্য সরকার ইস্তফাপত্র গ্রহণ করার পরে ভারতী বিজেপিতে যোগ দিতে চান বলেও জল্পনা তৈরি হয়। ভারতী ঘোষ মুখ খুলবেন বলেও শোনা যায়। কিন্তু শেষ পর্যন্ত নীরব থাকেন তিনি।  
শুধু ভারতীই নন, তাঁর ‘ঘনিষ্ঠ’ পুলিশ কর্তা ও কর্মীদের বদলিও শুরু করেছে নবান্ন। ওই সব অফিসার ও কর্মীদের দুর্নীতি নিয়ে চর্চা শুরু হয়। এদিন সেই চর্চার বিরুদ্ধেই কার্যত সরব হয়েছেন ভারতী ঘোষ। একটি হোয়াটসঅ্যাপ গ্রুপে ‘অভিযুক্ত’ পুলিশ কর্তা ও কর্মীদের পক্ষে সরব হয়েছেন আইপিএস ভারতী। তিনি সেখানে লিখেছেন, ‘আম জনতা’র সঙ্গে কথা না বলেই অনেকে যা ইচ্ছে তাই লিখছেন। তাঁর বক্তব্য— জঙ্গলমহলের মানুষ জানেন সত্যিটা।
দুই অফিসার— সন্তোষ মণ্ডল, রাজশেখর পাইন এবং নিজের প্রাক্তন দেহরক্ষী সুজিত মণ্ডল সম্পর্কে লিখেছেন ভারতী। জানিয়েছেন, মাওবাদীদের ধরতে বিভিন্ন অভিযানে তাঁরা কী ভাবে প্রাণ বাজি রেখে লড়াই করেছিলেন।  
বিভিন্ন মাওবাদী নেতাকে ধরার লড়াইয়ে কে কী ভূমিকা নিয়েছিলেন, তা উল্লেখ করে ভারতী লিখছেন, ‘‘এই অফিসারদের ইতিহাসটাই এমন। ওঁদের সঙ্গে কাজ করার সুযোগ পেয়ে আমি গর্বিত।’’
আর সব শেষে নবান্ন তথা রাজ্য প্রশাসনের উপরে চাপ তৈরি করেছেন ভারতী ঘোষ। তিনি লিখেছেন, ‘‘মুখ আমি খুলব। তবে, ঠিকঠাক সময়ে।’’
এখন শুরু হল নতুন জল্পনা— কখন আসবে ভারতীর ‘ঠিকঠাক’ সময়? কোন দিকে ইঙ্গিত দিতে চেয়েছেন এককালে মুখ্যমন্ত্রী মমতা বন্দ্যোপাধ্যাকে ‘মা’ সম্বোধন করা আইপিএস অফিসার?